Publication: Magyar Közlöny
Issue: MK-2010-5 (Year: 2010, Number: 5)
Era: contemporary
Section: Melléklet az 1004/2010. (I. 21.) Korm. határozathoz
Paragraph Index: 612

2. A szakmai, a magán- és a családi élet fokozottabb összehangolásának támogatása Sokféle család van. A család olyan társadalmi egység, amely a család létrejöttének módjait, a családhoz tartozó egyének számát, viszonyrendszerét, és alá-fölé vagy mellérendeltségi viszonyait tekintve változatos képet mutat. Ennek meg fele lõen vannak házasságban, vagy élettársi kapcsolatban élõ, gyerekes, nagycsaládos, vagy gyermektelen, örökbefogadott gyermeket nevelõ családok, vannak elvált szülõk, egyszülõs családok, olyan családok, ahol a különbözõ házasságokból származó gyerekek együtt nevelkednek, azonos nemû partnerek együttélése, özvegyek, és a gyermekekkel együtt élõ és gondozott, vagy egyedül élõ, közösségi ápolásban részesülõ idõs szülõk, már külön élõ egyedülálló felnõtt gyerekek. Bizonyos családok nukleárisak, tehát anya, apa, gyerekek alkotják azt, mások nagycsaládok, vagyis több generáció és rokonsági szint él együtt. A család érték. A család értéket képvisel, amennyiben a bennük élõ egyének testi, lelki és szellemi épségét nem veszélyezteti senki a családon belül. A családi szerepek változhatnak. Azok a szerepek, melyeket a család tagjai betöltenek, társadalmilag szocializáltak és nem elsõsorban biológiai adottságok. Mindkét nemnek joga van ahhoz, hogy osztozzon a családfenntartás örömeiben, sikerélményeiben és nehézségeiben, akár a fizetett, házon kívüli szakmai, akár a nem fizetett, házon belüli háztartási és gyermeknevelési, beteg- és idõsgondozási feladatokat tekintjük annak. A jóléti állam fontos szerepet vállal a családok életében. A modern társadalmakban az állampolgárok a jóléti államra ruháznak bizonyos gondozói feladatokat, amelyek hazánkban ingyenesen vagy kedvezményes áron elérhetõk, így pl. védõnõi és gyermekorvosi szolgálat, korai fejlesztés, bölcsõde, óvoda, oktatási intézmények, napközik, gyermekjóléti szolgáltatások, ápolási és idõsgondozó intézmények, védelem és oltalom a családon belüli erõszak áldozatainak, segítség a mélyszegénységbe került családok egyben tartásához, a hajléktalan családok oltalmazása. A magyar bölcsõdei és óvodai ellátórendszer, továbbá a védõnõi szolgálat nagy múltra tekintenek vissza, és nemzetközi összehasonlításban is magas szakmai színvonalat képviselnek mind a pedagógiai módszerek, mind pedig a fizikai ellátások tekintetében. A gyermekellátásnak alapvetõen ennek a rendszernek a fejlesztésén kell alapulnia az alternatív megoldások támogatása és bõvítése mellett (családi napközi, házi gyermekfelügyelet). A társadalomnak elõ kell segíteni a munka és a magánéleti kötelezettségek összehangolását családon belül, a nõk és férfiak számára egyaránt.

Source: https://magyarkozlony.hu/hivatalos-lapok/2d84da0827e235ccdaadcc12449bbd431678c162/dokumentumok/7df026c7ac76a5c5da52cd5957a41f77d8451405/letoltes